R O M A N I A

JUDETUL DAMBOVITA

COMUNA TARTASESTI

CONSILIUL LOCAL

**HOTĂRÂRE**

privind aprobarea Statutului comunei Tartasesti, judetul Dambovita

Consiliul Local al Comunei Tartasesti, Judetul Dambovita, intrunit astazi 31.08.2021 in sedinta ordinara;

Avand in vedere;

-proiectul de hotarare intocmit de primarul localitatii inregistrat sub nr.8517/25.08.2021;

 -referatul de aprobare nr.8518/25.08.2021;

-raportul nr.8520/25.08.2021 intocmit de secretarul general al UAT;

 -rapoartele comisiilor de specialitate ;

-Anuntul nr. 8542/25.08.2021 prin care a fost adus proiectul de hotarare la cunostinta cetatenilor, in conformitate cu dispoziţiile art.7 din Legea nr.52/2003 privind transparenţa decizională în administraţia publică ;

- prevederile Constituţiei României;

- prevederile Ordinului nr.25/2021 pentru aprobarea modelului orientativ al statutului unităţii administrativ - teritoriale, precum şi a modelului orientativ al regulamentului de organizare şi funcţionare a consiliului local;

- prevederile art. 104 din OUG nr. 57/2019 privind Codul Administrativ, cu modificările şi completările ulterioare,

 În temeiul prevederilor art. 129 alin. (3) lit. a) și ale art. 139 alin.(3) lit.i) din Ordonanța de Urgență a Guvernului nr.57/2019 privind Codul administrativ, cu modificările și completările ulterioare;

**H O T Ă R ĂȘTE:**

 **Art.1**. Se aprobă Statutul Comunei Tartasesti, conform Anexei, care face parte integrantă din prezenta hotărâre.

**Art.2. Cu aducerea la indeplinire va raspunde primarul localitatii impreuna cu aparatul de specialitate, iar pentru aducerea la cunostinta publica si comunicare, va raspunde secretarul general al comunei.**

 PRESEDINTE DE SEDINTA

 Șerban Cornel Contrasemneaza de legalitate,

 SECRETAR GENERAL AL UAT

 Jr.Simionescu Ecaterina

 Nr.58

 Data :31.08.2021

**Anexa la H.C.L nr.58/31.08.2021**

**STATUTUL COMUNEI TARTASESTI**

**Capitolul 1. Prezentarea generală a unității administrativ-teritoriale**

**Art. 1**. – (1) UAT COMUNA TARTASESTI este:

a) persoană juridică de drept public, cu capacitate juridică deplină și patrimoniu propriu;

b) subiect juridic de drept fiscal;

c) titulară a drepturilor și obligațiilor ce decurg din contractele privind administrarea bunurilor care aparțin domeniului public și privat al acesteia, precum și din raporturile cu alte persoane fizice sau juridice, în condițiile legii.

 (2) UAT COMUNA TARTASESTI are sediul social în TARTASESTI la adresa: com. Tartasesti, sat Tartasesti, str.Independentei, nr.202, judetul Dambovita.

**Art. 2. –** (1) UAT COMUNA TARTASESTI se delimitează din punct de vedere teritorial de localitățile Racari, Ciocanesti, Brezoaele.

(2) UAT COMUNA TARTASESTI are în componență un număr de 3 sate: Tartasesti, Baldana, Gulia

(3) Comuna Tartasesti potrivit legislației privind amenajarea teritoriului național are rangul II .

 (4) Prezentarea grafică și descriptivă, respectiv suprafețele intravilanului și a extravilanului pe fiecare dintre localitățile menționate la alin. (3) sunt prevăzute în **Anexa nr. 1** la Statutul UAT COMUNA Tartasesti.

 **Art. 3.** – (1) UAT COMUNA TARTASESTI dispune de o rețea hidrografică prevazuta **Anexa nr. 2** la Statutul UAT COMUNA Tartasesti.

 (2) Pe teritoriul UAT COMUNA TARTASESTI se regăsește o floră și faună diversă.

 (3) UAT COMUNA TARTASESTI dispune de o mare diversitate de soluri.

 **Art. 4.** – (1) UAT COMUNA TARTASESTI s-a înființat incepand cu anul 1624 .

(2) Prima atestare documentară a UAT COMUNA TARTASESTI a fost incepand cu anul 1624.

(3) Evoluția istorică a UAT COMUNA TARTASESTI se regăsește în **Anexa nr.3** la Statutul UAT COMUNA TARTASESTI.

**Art. 5.** – (1) Populația UAT COMUNA Tartasesti numără 5200 locuitori.

 (2) Componența și structura populației UAT COMUNA TARTASESTI, defalcate inclusiv pe satele componente se regăsește în **Anexa nr.4** la Statutul UAT COMUNA TARTASESTI.

 (3) Aspectele privind numărul populației se actualizează în urma recensământului în vederea respectării dreptului cetățenilor aparținând unei minorități naționale de a folosi limba sa maternă în relația cu administrația publică locală și cu serviciile deconcentrate.

**Capitolul 2. Autoritățile administrației publice locale**

**Art. 6.** – (1) Autoritățile administrației publice locale sunt:

a) Consiliul Local al comunei Tartasesti , reprezintă autoritate deliberativă de la nivelul UAT COMUNA TARTASESTI. Consiliul local al COMUNEI TARTASESTI este format din 15 membrii .

b) Primarul comunei Tartasesti, ca autoritate executivă.

c) La nivelul UAT COMUNA TARTASESTI , consiliul local a ales un viceprimar, numele acestuia fiind Chirila Stefan-Daniel.

(2) Apartenența politică a consilierilor locali este următoarea: PSD-12. PNL-3.

(3) Constituirea Consiliului local al Comunei Tartasesti s-a constatat prin Ordinul Prefectului Județului Dambovita nr. 664 din 04.11.2020.

(4) Componența nominală, perioada/perioadele de exercitare ale mandatelor aleșilor locali, precum și apartenența politică a acestora, începând cu anul 1992, sunt prevăzute în **Anexa nr. 5** la Statutul COMUNEI TARTASESTI.

**Art. 7**.- (1) Autoritățile administrației publice locale au dreptul de a conferi și retrage titlul de cetățean de onoare, persoanelor fizice române sau străine pentru COMUNA TARTASESTI .

(2) Autoritățile administrației publice locale au dreptul de a conferi certificatul de fiu/fiică al Comunei, persoanelor fizice române sau străine pentru COMUNA TARTASESTI .

(3) Criteriile potrivit cărora autoritățile administrației publice locale au dreptul de a conferi și retrage titlul de cetățean de onoare persoanelor fizice române sau străine, precum și procedura aplicabilă pentru acordarea titlului și certificatului de fiu/fiică al Comunei TARTASESTI se regăsesc în **Anexa nr. 6** la Statutul COMUNEI TARTASESTI.

**Capitolul 3. Căi de comunicații**

**Art. 8.** – (1) Raza teritorială a COMUNEI TARTASESTI este tranzitată, după caz, de una sau mai multe dintre următoarele rețele de transport, potrivit prevederilor Legii nr. 363/2006 privind aprobarea Planului de amenajare a teritoriului național – Secțiunea I – Rețele de transport, cu modificările și completările ulterioare :

Rețeaua rutieră.

(2) Rețeaua de transport prevăzută la alin. (1) lit. a) este formată, potrivit Ordonanței de Guvern nr. 43/1997 privind regimul drumurilor, republicată, cu modificările și completările ulterioare, din: drumuri de interes național, drumuri de interes județean și drumuri de interes comunal și poduri, după caz, astfel cum sunt prezentate în **Anexa nr. 7** la Statutul COMUNEI TARTASESTI.

**Capitolul 4. Principalele instituții care își desfășoară activitatea pe raza teritorială a unității administrativ-teritoriale**

**Art. 9**. – (1) Rețeaua școlară de la nivelul COMUNEI TARTASESTI, potrivit Legii educației naționale nr. 1/2011, cu modificările și completările ulterioare, cuprinde numărul total de unități de învățământ de stat și particular preuniversitar, acreditate, respectiv autorizate să funcționeze provizoriu, numărul total al unităților de învățământ preuniversitar, înființate în structura universităților de stat și numărul total al furnizorilor de educație autorizați să funcționeze provizoriu.

(2) Pe raza teritorială a COMUNEI TARTASESTI își desfășoară activitatea un număr total de 7 unități de învățământ de stat .

 (3) Unitățile de învățământ și furnizorii de educație prevăzuți la alin. (1), precum și universitățile, academiile de studii, institutele, școlile de studii superioare de stat private sau confesionale, după caz, sunt prezentate în **Anexa nr. 8** la Statutul COMUNEI TARTASESTI. Intern

(5) COMUNA TARTASESTI susține unitățile de învățământ și furnizorii de educație prevăzuți la alin. (1) potrivit prevederilor Legii nr. 1/2011.

**Art. 10.** – (1) Pe raza teritorială a COMUNEI TARTASESTI se afla o instituție de cultură si anume Caminul cultural care in prezent se afla in reabilitare.

**Art. 11**. – (1) Pe raza teritorială a COMUNEI TARTASESTI se asigură una sau mai multe dintre următoarele forme de asistență medicală, după caz:

a) asistență medicală profilactică și curativă;

 (2) Asistența medicală prevăzută la alin. (1) lit. a) se realizează prin:

 a) cabinete medicale ale medicilor de familie; .

(3) Lista cu numărul și denumirea unităților prin care se asigură asistența medicală sunt prezentate în **Anexa nr. 9** la Statutul COMUNEI TARTASESTI.

**Art. 12.** - (1) Pe raza teritorială a COMUNEI TARTASESTI se asigură servicii sociale conform Legii asistenței sociale nr. 292/2011, cu modificările și completările ulterioare, de catre Compartimentul de asistenta social din cadrul Aparatuluii de specialitate al primarului comunei Tartasesti.

**Capitolul 5. Funcțiuni economice ale unității administrativ-teritoriale**

**Art. 13**. - Principalele funcțiuni economice, capacități de producție diversificate din sectorul secundar și terțiar, precum și din agricultură, sunt prevăzute în **Anexa nr. 10** la Statutul COMUNEI TARTASESTI.

 **Capitolul 6. Bunurile din patrimoniul unității administrativ-teritoriale**

**Art. 14**. – (1) Patrimoniul COMUNEI TARTASESTI este compus din bunurile mobile și imobile care aparțin domeniului public și domeniului privat al COMUNEI TARTASESTI, precum și din totalitatea drepturilor și obligațiilor cu caracter patrimonial.

(2) Inventarul bunurilor aflate în patrimoniul COMUNEI TARTASESTI, întocmit și atestat prin H.G.nr.1350/2001, cu modificările și completările ulterioare în conformitate cu prevederile art. 289 din Ordonanța de urgență a Guvernului nr. 57/2019 privind Codul administrativ.

(3) Inventarul bunurilor aflate în patrimoniul COMUNEI TARTASESTI se actualizează ori de câte ori intervin evenimente de natură juridică și se publică pe pagina de internet a COMUNEI TARTASESTI, în secțiunea dedicată acestui statut.

**Capitolul 7. Serviciile publice existente**

**Art. 15**.- Serviciile comunitare de utilități publice furnizate la nivelul COMUNEI TARTASESTI sunt, după caz:

d) serviciul public de salubrizare, furnizat de SC SUPERCOM SRL Dambovita;

e) serviciul public de iluminat;

 f) alte servicii publice.

**Art. 16**. – Transportul și distribuția energiei electrice de pe raza teritorială a COMUNEI TARTASESTI sunt furnizate de ELECTRICA S.A.;

**Art. 17.** – Alimentarea cu gaze naturale pe raza teritorială a COMUNEI TARTASESTI este asigurată de în majoritate de SC PREMIER ENERGY S.A și prin alte societăți.

 **Art.18** - Serviciul public de administrare a domeniului public –

**Capitolul 8. Atribuirea și schimbarea denumirilor de străzi, piețe și de obiective de interes public local**

 **Art. 19**. – (1) Comuna TARTASESTI, după caz, atribuie sau schimbă denumirile de: străzi, piețe și de obiective de interes public local, precum și pentru obiective și instituții de interes local aflate în subordinea lor, cu respectarea prevederilor Ordonanței Guvernului privind atribuirea sau schimbarea de denumiri nr. 63/2002, cu modificările și completările ulterioare.

(2) În situația în care, prin proiectele de hotărâri ale consiliilor locale, se propune atribuirea ca denumire a unor nume de personalități ori evenimente istorice, politice, culturale sau de orice altă natură ori schimbarea unor astfel de denumiri, aceste hotărâri vor putea fi adoptate numai după ce au fost analizate și avizate de comisia de atribuire de denumiri județeana, respectiv a municipiului București, în conformitate cu prevederile Ordonanței Guvernului privind atribuirea sau schimbarea de denumiri nr. 63/2002, cu modificările și completările ulterioare.

(3) Schimbarea denumirilor instituțiilor publice și a obiectivelor de interes județean, se face prin hotărâre a consiliului județean, cu avizul consiliului local pe al cărui teritoriu administrativ sunt amplasate instituțiile și obiectivele în cauză, în conformitate cu prevederile Ordonanței Guvernului privind atribuirea sau schimbarea de denumiri nr. 63/2002, cu modificările și completările ulterioare.

**Capitolul 9. Societatea civilă, respectiv partidele politice, sindicatele, cultele și organizațiile nonguvernamentale care își desfășoară activitatea în unitatea administrativteritorială**

**Art. 20**. – (1) COMUNA TARTASESTI realizează un cadru de cooperare sau asociere cu organizații neguvernamentale, asociații și cluburi sportive, instituții culturale și artistice, organizații de tineret, în vederea finanțării și realizării unor acțiuni sau proiecte care vizează dezvoltarea comunității.

 (2) COMUNA TARTASESTI acordă o atenție deosebită proiectelor culturale și educative cu caracter local, regional, național, european și internațional, care se încadrează în strategia de dezvoltare a unității administrativ- teritoriale.

 (3) COMUNA TARTASESTI poate acorda finanțări nerambursabile de la bugetul local, în baza Legii nr. 350/2005 privind regimul finanțărilor nerambursabile din fonduri publice alocate pentru activități nonprofit de interes general, cu modificările și completările ulterioare. Intern

(4) Lista cu denumirea principalelor organizații neguvernamentale care își desfășoară activitatea pe raza teritorială a COMUNEI TARTASESTI se regăsește în **Anexa nr.11** la Statutul COMUNEI TARTASESTI.

**Art. 21**. - (1) Pe teritoriul COMUNEI TARTASESTI își desfășoară activitatea 3 partide politice sau organizații aparținând minorităților naționale, înființate în condițiile Legii partidelor politice nr. 14/2003, republicată, cu modificările și completările ulterioare.

(2) Lista partidelor politice care își desfășoară activitatea în COMUNA TARTASESTI se găsește în **Anexa nr. 12** la Statutul COMUNEI TARTASESTI.

**Art. 22**. – (1) În COMUNA TARTASESTI își desfășoară activitatea următoarele culte religioase: Biserica ortodoxă, Biserica Adventistă de ziua a șaptea si Biserica Penticostala.

(2) Lista cu denumirea lăcașelor aparținând cultelor religioase prevăzute la alin. (1) se regăsește în **Anexa nr. 13** la Statutul COMUNEI TARTASESTI.

**Capitolul 10. Participare public**

**Art. 23**. – Populația din COMUNA TARTASESTI. este consultată și participă la dezbaterea problemelor de interes local sau județean, după caz, astfel:

a) prin intermediul referendumului local, organizat în condițiile legii;

b) prin intermediul adunărilor cetățenești organizate pe sate;

c) prin dezbaterile publice asupra proiectelor de acte administrative;

d) prin participarea la ședințele consiliului local sau județean, după caz;

e) prin alte forme de consultare directă a cetățenilor, stabilite prin regulamentul de organizare și funcționare al consiliului.

**Art. 24**. – (1) În funcție de obiectul referendumului local modalitatea de organizare și validare a acestuia se realizează cu respectarea prevederilor Legii nr. 3/2000 privind organizarea și desfășurarea referendumului, cu modificările și completările ulterioare sau ale Ordonanței de urgență a Guvernului nr. 57/2019 privind Codul administrativ, după caz.

 (2) Referendumul local se poate organiza în toate satele componente ale comunei sau în unele dintre acestea.

**Capitolul 11. Cooperare sau asociere**

**Art. 25**. – COMUNA TARTASESTI se asociază sau cooperează, după caz, cu persoane juridice de drept public sau de drept privat române sau străine, în vederea finanțării și realizării în comun a unor acțiuni, lucrări, servicii sau proiecte de interes public local cu respectarea prevederilor art. 89 din Ordonanța de urgență a Guvernului nr. 57/2019.

**Art. 26.** – (1) COMUNA TARTASESTI aderă la asociații naționale și internaționale ale autorităților administrației publice locale, în vederea promovării unor interese comune.

(2) Lista cu denumirea înfrățirilor, cooperărilor sau asocierilor încheiate de COMUNA TARTASESTI se regăsește în **Anexa nr. 14** la Statutul . COMUNEI TARTASESTI.

**Capitolul 12. Dispoziții tranzitorii și finale**

 **Art. 27**. - **Anexele 1 -14** fac parte integrantă din Statutul COMUNEI TARTASESTI, aprobat prin Hotărârea Consiliului Local .

**Art. 28**. – Orice modificare care are ca obiect modificarea Statutului COMUNEI TARTASESTI sau a anexelor acestuia se realizează numai prin hotărâre a autorității deliberative.

 **Anexa nr. 1. la Statutul COMUNEI TARTASESTI**

**Prezentarea grafică și descriptivă a Comunei Tartasesti**

Comuna Tartasesti este așezată in partea de sud a judetului Dambovita, la 23 km de municipiul Bucuresti si la 50 km de reşedinţa judeţului municipiul Targoviste.

Comuna Tartasesti se învecinează la nord cu orasul Racari, la est cu comuna Ciocanesti, Crevedia, la sud cu padurea Raioasa si comuna Cosoba(judetul Giurgiu) si la vest cu comunele Slobozia Moară si Brezoaiele.

Comuna Tartasesti este compusă din trei sate componente:Tartasesti, Baldana si Gulia.Aceasta este strabatuta de Soseaua Nationala Bucuresti-Pitesti prin Titu si Soseaua Bucuresti-Targoviste prin Racari.

In partea de est a comunei trece calea ferata Bucuresti-Pitesti cu statie la Baldana.

Unitatea de campie in care se inscrie comuna Tartasesti are o altitudine ce depaseste 130 de m in partea de nord.

Comuna cuprinde 3 sate componente:

Sat Tartasesti

Sat Baldana

Sat Gulia

Suprafaţa totală a comunei este de 5834,00 ha, din care 2252,00 ha intravilan.

 Intravilanul se împarte pe sate în felul următor: Tartasesti : 1990,00 ha, Baldana 103.00 ha, Gulia: 159,00 ha.

 **Anexa nr. 2 la Statutul COMUNEI TARTASESTI**

**Reteaua hidrografică**

In zona de campie densitatea retelei hidrografice variaza de la vest la est in raport de compartimentarea geo-morfologica a campiei. Intre Olt si Dambovita densitatea este cuprinsa intre 0.1 si 0.3 km/mp cu cateva mici arii in care densitatea este sub 0.1. Apele curgatoare in UAT Tartasesti, se afla apa curgatoare Ilfov care este afluentul pe stanga al Dambovitei in care debușează. Zona de izvoare a Ilfovului a fost legata de Colentina in 1850, cu scopul de a descongestiona Dambovita in amonte de Bucuresti. Ilfovul isi are obarsia in campia Titu si are cea mai mare partea anului un curs intermitent. Sursele de alimentare sunt prezentate in principal prin cantitatea de precipitatii lichide si solide ce cad direct pe suprafata bazinului ei hidrografic. Pentru zona comunei Tartasesti media pluvial anuală atinge 550-600 mm. La aceasta se mai adaugă si scurgerea superficial neorganizată. Sursele locale de alimentare sunt date de apele subterane si reprezentate prin izvoare care apar frecvent in zona obarsiei.

 Ilfovul apartine tipului de alimentare superficială din zapezi si din ploi si de alimentare subterana. In timpul anului scurgerea cea mai ridicată se inregistreaza primavera si iarna, iar cea mai redusa vara si toamna. Pe valea Ilfovului au loc in unii ani si viituri in functie de cantitatea de zapada si de intensitatea topirii ei. Apa Ilfovului este folosită in sistemul local de irigatii.

In concluzie paraul Ilfov are un curs intermitent in unele sectoare. Pe teritoriul comunei Tartasesti stratul acvifer se afla cantonat la o adancime ce variaza intre 2 si 10 m. In zona de luncă apele subterane se gasesc la 2-3 m, in clovuri la 6-8 m, iar pe inter-fluvii 8-10 m.

Mineralizarea acestor ape este slabă(sub 1 gr./l) si nu se intalnesc ape salcii sau dure, ele constituind sursa de alimentare cu apă a populatiei. Aflandu-se la o adancime mică apa din stratul acvifer, este folosita intens la irigarea gradinilor de zarzavaturi.

**Solul, vegetatia si fauna.**

Pe teritoriul comunei Tartasesti se intalnesc petece de soluri azonale cum sunt: cele brun roscate inchise si cernoziomurile levigate, brun roscat erodate si regosolurile si solurile aluviale.

Solurile brun-roscate au un continut in humus de circa 3% si o circulatie buna a substantelor nutritive, deoarece sunt favorabile pentru numeroase culture de camp, plante furajere, viță de vie, pomi fructiferi.

In conditiile unui climat cu precipitatii de 550-600 pe an, nevoia de apă se resimte mai putin in lunile de dezvoltare a vegetatiei.

Nevoia de ingrasaminte nu este atat de strigenta.

Vegetatia

Teritoriul comunei Tartasesti este situat sub aspectul vegetatiei naturale spontane in subzona stejarului penduculat. Formatiunea caracteristica din orizontul geografic al localitatii Tartasesti este șlesul de campie(pădure de stejar amestecată), a cărei dezvoltare este legată de solurile fertile pe care se formeaza arborete amestecate cu stejar penduculat, carpen, tei alb, frasin, si alte specii lemnoase.

Dintre arbusti se intalnesc alunul, lemnul cainesc, porumbaru socul si altele. Stratul erbaceu este foarte bogat. Trebuie subliniat faptul ca acest teritoriu a aprtinut odinioara vestitilor codri ai Vlăsiei formati asa cum am aratat din stejar penduculat. Pădurea Raioasa si Cereanca sunt considerate ca un caz aparte, datorita faptului că se dezvoltă pe soluri brun-roșcate de pădure, considerate reliste.

Vegetatia acvatică este intalnită in cadrul văii Ilfov. Astfel pe marginile joase ale acestei văi, apar o serie de plante de mlaștină, ca de exemplu:stanjenelul de balta, stuf, pipirig si papură.

Pădurile din zonă au importanță economică, intrucat ele dau anumite resurse vegetale care pot fi utilizate in diferite ramuri de productie. Astfel de la unele specii de plante se folosesc produsele lor medicinale in alimentatie, atc. Pădurile din zonă furnizează si materie primă pentru

anumite procese de producție sau din industria prelucratoare., industria lemnului, celulozei si hartiei. De asemenea pădurile dau lemnul necesar constructiilor. Pădurile constituie in prezent cea mai importantă zona naturală de agrement pentru populatia capitalei, aflandu-se la numai 12 km de aceasta. Cadrul natural neatins pădurea, poienele sunt astazi mai mult căutate de populația capitalei.

Fauna

Pădurile din aceasta regiune sunt populate de o faună de pădure bogată si variată, fiind reprezentată atat din specii larg raspandite, cat si din specii exclusiv de campie. Pe solul pădurilor mișună nemeroase insecte mai ales carabide, specii variate de miriapode, crustacee terestre si colembule; prin iarbă aleargă păianjeni și se tarasc diferiți melci cu sau fară cochilie. Amfibiile sunt reprezentate prin Rana Agilis. Reptilele sunt reprezentate prin gușteri, șarpele de casă, șarpele de pădure, etc.

Mult mai caracteristice sunt păsările, gaița comună, grangurele, diferite păsări cantatoare, sticletele, florintele, scatiul, inariță, caneparul, cinteza, ciocarlia de pădure, pițigoii comuni.

Păsări cu adevărat de pădure sunt insa: sturzii, mierlele, ciocănitoarele verzi, ciocănitoarele pestrițe, cucul.

Mamiferele sunt mai puțin reprezentative. Printre speciile de interes cinegetic menționăm: vulpea, iepurele, viezurele, caprioara, porcul mistreț, etc.

In campuri predomină rozătoarele cele mai reprezentative fiind pompandăul si dihorul.

 **Anexa nr. 3 la Statutul COMUNEI TARTASESTI**

**Datele privind înființarea COMUNEI TARTASESTI**

 Prima mentiune documentară asupra localității Tartasesti apare in timpul domniei lui Alexandru Voevod, fiul lui Radu Voevod 29 mai 1624, prin actul de hotarnicie intre manastirea Strambu prin egumenul său Leontie cu toți călugării acestui lăcaș și Baldănești și Șerban vornic asupra satului Poiana Lungă(Ion Ionașcu). Prin acest document se recunoaște proprietatea mănăstirii Strambu asupra satului Poiana Lungă. In acest act se menționează numele unor vechi locuitori din satul Baldana și alte sate invecinate, care au participat la intocmirea lui. Actul de recunoaștere a fost incheiat in anul 1624. Acest act reflect de fapt, starea economic si social a Țării Romanești in prima jumătate a sec. al XVII-lea, cand asistăm la o crestere mai mare a puterii boierești. Prin veniturile legate de dregătorii numarul boierilor crește. Prin scutirile acordate de dmnitor, aceștia iși sporesc moșiile se alcătuiesc latifundiile boierești din jurul orașului Bucuresti. Este de remarcat faptul că in timp ce dregătorii se imbogățeau, micii stăpani de pamant, moșneni sărăceau. Din cauza birurilor tot mai grele ei erau nevoiți să-și vandă petece din moșia lor, care sporeau latifundiile boierești.

Documentele istorice ne arată că in prima jumătate a sec.al XVII-lea asemenea vanzări erau foarte dese in Tarile Romane.

In sec.al XVII-lea se inregistrează unele succese, agricultura Țării Romanești ca de exp.introducerea porumbului, tutunului, precum și acordarea unor atenții mai mari creșterii vitelor, care in comerțul exterior al Țării ocupa locul principal. In aceste condiții are loc actul susmentionat, act prin care satul Baldana incă de la inceputul sec.al XVII-lea aparținea marii boierimi, in schimb micii stăpani de pămant sărăcesc devenind ulterior vecini sau rumani.

O importanță deosebită in așezările romanești o are harta stolnicului Constantin Cantacuzino, tipărită la Padova in anul 1700, ea este pentru epoca respectivă cea mai completă hartă. Pe această hartă este consemnată pădurea Vlăsia, drumul ce lega capitala de drumurile deluroase din nord.

Evoluția satului Tărtăsesti in secolele următoare sa dezvoltat pe moșii boierești, printre care cea mai insemnată a fost moșia Histengheroaia. Aceasta este confirmată de existența monumentului istoric reprezentat prin biserica Sf.Gheorghe zidită de Mihail Arhimandritul in anul 1763 si monumental istoric reprezentat prin biserica Sf.Nicolae, zidită in anul 1779 de boierii tărtășeni de la care iși trage satul numele.

Evoluția satului Baldana in aceleași secole se dezvoltă pe moșiile a cinci boieri mari:Serdar Tomiță zis Baldăneanu, după numele căruia se trage și numele satului Baldana, Dumitru Lețu, Zinca Gălășescu, Elena Pascal, zisă coana Ilinca și Ion Piersiceanu.

Aceasta este confirmată de existența monumentului istoric reprezentat prin biserica de la Maici, construită in anul 1772 de Elena Pascal și tatăl său.

Satul Gulia datează din anul 1802, luindu-și numele de la un oarecare moș Gulie, venit din judetul Vlașca și se ocupa cu păstoritul. După defrișarea pădurii sau mai așezat si alții ca: Șerban Cernea, Toader Burtea, Moș Toader Burghir, Mitu Nicolae, Constantin Pazvantu, Marin Vlășceanu si Oprea Șerban, s-a format aici cam 20 de case. Aici a fost moșia Sf.Ecaterina a satului de 3000 pogoane. Ea a fost cumpărată de maiorul Fănuță. Acestea și alte documente ce le deține arată starea socială a satelor vecine.

Din lipsa unor izvoare concludente este greu de precizat data apariției satelor Tărtășești și Baldana. Astfel existența moșiilor in sate ne arată predominarea culturii graului cat și a porumbului in secolul precedent.

Datele istorico-geografice și statistice din harta Rusă (1835) ne arată o populatie mai intensă a satului Tărtășești care la inceputul sec.al XIX-lea număra 100 de gospodării cu aproximativ 500 locuitori. Numărul mai mare de gospodării ni-l explicăm prin faptul că el se află situat la adăpostul pădurii Vlăsiei, dar și in aproprierea drumului ce lega Bucureștiul de orașele din nord. Pe aceeași hartă apare și satul Baldana cu o populatie mai mică numarand o populație de 26 gospodării cu aproximativ 130 locuitori. Acest fapt ni-l explicăm prin aceea că era situat in pădure pe drumul ce lega Bucureștiul de Targoviște, mai puțin circulat, dar și prin aceea că in acest sat marea proprietate mosierească deținea o pondere foarte mare, locuitorilor revenindu-le o suprafață redusă de teren.

Intre anii 1835-1920 vetrele satelor se extind ca urmare a creșterii numerice a populatiei lor.

Astfel Tartasesti se dezvoltă de o parte si de alta a șoselei București-Pitești. Creșterea numerică se datorește sporului natural al populatiei.

Al doilea sat mare al comunei Tartasesti Baldana, se dezvoltă pe șoseaua nationala București-Targoviște prin Răcari prin creșterea numerică a populației datorita sporului natutal.

S-a extins apreciabil și vatra satului Gulia prin creșterea numerică a populației pe seama sporului natural.

Cu toată această extindere locuințele tăranilor sunt făcute din chirpici in procent de 90% și acoperite de stuf.

In perioada 1920-1940 vatra satelor comunei Tărtășești continuă să se dezvolte, avand in vedere urmatoarele cauze:

-modernizarea arterelor de circulație;

-influența deosebită a orașului București cu locurile de muncă pentru populația satelor respective;

-parcelarea ce a avut loc după reforma agrară(1918-1921) a dus la extinderea satelor Tărtășești si Baldana;

După cel de al doilea război mondial in dezvoltarea vetrelor are loc fenomenul de creștere a densității spatiului clădit la hectar vatră sat, precum și apariția unor construcții noi de utilitate generală ca de exp.: magazinul universal, școala generală Gulia, școala generală Baldana, școala generală Tărtasesti, liceul agroindustrial, căminul cultural, S.M.A-ul, combinatul agricol.etc.

Creșterea numerică a forței de muncă a combinatului agricol de la 106 muncitori in 1970 la 227 muncitori in 1978.

Evoluția spatiului clădit intre anii 1940-1978 a satelor componente ale comunei Tărtășești a dus la extinderea teritorială.

**Anexa nr. 4 la Statutul COMUNEI TARTASESTI**

**Componența și structura populației COMUNEI Tartasesti, defalcate pe sate componente**

**Populație**

**- numărul populaţiei**

Conform datelor furnizate de Direcţia Generalã Judeţeanã de Statisticã, comuna Tartasesti avea aproximativ 5200 locuitori.

Nr. gospodăriilor din comuna TARTASESTI, total: 2749

Nr. total al populaţiei stabile: 5200 din care:

Tartasesti: nr. total al locuitorilor: 2130

Baldana: nr. total al locuitorilor: 1870

Gulia: nr. total al locuitorilor: 1200

**- structura demografică :**

 Structura populaţiei pe sexe

|  |  |  |
| --- | --- | --- |
|  | Masculin | Feminin |
| Tartasesti | 1000 | 1130 |
| Baldana | 900 | 970 |
| Gulia | 400 | 800 |

**Repartitia populatiei după etnie**

|  |  |  |  |
| --- | --- | --- | --- |
| Sat  | roman | romi | nedeclarat |
| Tartasesti | 2130 | - | - |
| Baldana | 1870 | - | - |
| Gulia | 1200 | - | - |

**Repartitia populatiei după religie**

|  |  |  |  |  |  |
| --- | --- | --- | --- | --- | --- |
| Sat | Ortodox | De ziua a saptea | Evanghelist | Penticostal | - |
| Tartasesti | 2112 | - | - | 18 |  |
| Baldana | 1756 | 100 | 10 | 4 |  |
| Gulia | 1180 | - | - | 20 |  |

**Anexa nr. 5. la Statutul COMUNEI TARTASESTI**

**Componența nominală, perioada/perioadele de exercitare ale mandatelor aleșilor locali de la nivelul COMUNEI TARTASESTI, precum și apartenența politică a acestora, începând cu anul 1992**

**PRIMAR si VICEPRIMARI**

1. Mandatul 1992-1996

|  |  |  |  |
| --- | --- | --- | --- |
| Nr.crt. | Nume si prenume | Apartenența politică | Perioada |
| 1 | Buciumeanu Ilie-primar | P.D.S.R | 1992-1996 |
| 2 | Lazăr Marin-viceprimar | P.D.S.R | 1992-1996 |

1. Mandatul 1996-2000

|  |  |  |  |
| --- | --- | --- | --- |
| Nr.crt. | Nume si prenume | Apartenența politică | Perioada |
| 1 | Buciumeanu Ilie | P.D.S.R | 1996-2000 |
| 2 | Lazăr Marin-viceprimar | P.D.S.R | 1996-2000 |

c)Mandatul 2000-2004

|  |  |  |  |
| --- | --- | --- | --- |
| Nr.crt. | Nume si prenume | Apartenența politică | Perioada |
| 1 | Buciumeanu Ilie | P.S.D | 2000-2004 |
| 2 | Badea Constantin-viceprimar | P.S.D | 2000-2004 |

d)Mandatul 2004-2008

|  |  |  |  |
| --- | --- | --- | --- |
| Nr.crt. | Nume si prenume | Apartenența politică | Perioada |
| 1 | Buciumeanu Ilie | P.S.D | 2004-2008 |
| 2 | Badea Constantin-viceprimar | P.S.D | 2004-2008 |

e)Mandatul 2008-2012

|  |  |  |  |
| --- | --- | --- | --- |
| Nr.crt. | Nume si prenume | Apartenența politică | Perioada |
| 1 | Costache Ionel-Cristian | P.N.G | 2008-2012 |
| 2 | Badea Constantin-viceprimar | P.S.D | 2008-2012 |

f)Mandatul 2012-2016

|  |  |  |  |
| --- | --- | --- | --- |
| Nr.crt. | Nume si prenume | Apartenența politică | Perioada |
| 1 | Rusu Ion | P.S.D | 2012-2016 |
| 2 | Tudorache Cristian-viceprimar | P.S.D | 2012-2016 |

g)Mandatul 2016-2020

|  |  |  |  |
| --- | --- | --- | --- |
| Nr.crt. | Nume si prenume | Apartenența politică | Perioada |
| 1 | Tudorache Cristian | P.S.D | 2016-2020 |
| 2 | Chirilă Stefan-Daniel-viceprimar | P.S.D | 2016-2020 |

h)Mandatul 2020-2024

|  |  |  |  |
| --- | --- | --- | --- |
| Nr.crt. | Nume si prenume | Apartenența politică | Perioada |
| 1 | Tudorache Cristian | P.S.D | 2020-2024 |
| 2 | Chirilă Stefan-Daniel-viceprimar | P.S.D | 2020-2024 |

**CONSILIERI LOCALI**

1. Mandatul 1992-1996

|  |  |  |  |
| --- | --- | --- | --- |
| Nr.crt. | Nr.mandate | Apartenența politică | Perioada |
| 1 | 13 | P.D.S.R | 1992-1996 |
| 2 | 2 | P.N.L | 1992-1996 |

1. Mandatul 1996-2000

|  |  |  |  |
| --- | --- | --- | --- |
| Nr.crt. | Nr.mandate | Apartenența politică | Perioada |
| 1 | 9 | P.D.S.R | 1996-2000 |
| 2 | 6 | P.N.L | 1996-2000 |

1. Mandatul 2000-2004

|  |  |  |  |
| --- | --- | --- | --- |
| Nr.crt. | Nr.mandate | Apartenența politică | Perioada |
| 1 | 9 | P.S.D | 2000-2004 |
| 2 | 6 | P.D.L | 2000-2004 |

1. Mandatul 2004-2008

|  |  |  |  |
| --- | --- | --- | --- |
| Nr.crt. | Nr.mandate | Apartenența politică | Perioada |
| 1 | 8 | P.S.D | 2004-2008 |
| 2 | 7 | P.D.L | 2004-2008 |

e) Mandatul 2008-2012

|  |  |  |  |
| --- | --- | --- | --- |
| Nr.crt. | Nr.mandate | Apartenența politică | Perioada |
| 1 | 4 | P.S.D | 2008-2012 |
| 2 | 3 | P.N.L | 2008-2012 |
| 3 | 3 | P.D.L | 2008-2012 |
| 4 | 2 | P.N.G | 2008-2012 |
| 5 | 1 | independent | 2008-2012 |

f)Mandatul 2012-2016

|  |  |  |  |
| --- | --- | --- | --- |
| Nr.crt. | Nr.mandate | Apartenența politică | Perioada |
| 1 | 8 | P.S.D | 2012-2016 |
| 2 | 7 | P.D.L | 2012-2016 |

g)Mandatul 2016-2020

|  |  |  |  |
| --- | --- | --- | --- |
| Nr.crt. | Nr.mandate | Apartenența politică | Perioada |
| 1 | 10 | P.S.D | 2012-2016 |
| 2 | 4 | P.N.L | 2012-2016 |
| 3 | 1 | independent | 2012-2016 |

h)Mandatul 2020-2024

|  |  |  |  |
| --- | --- | --- | --- |
| Nr.crt. | Nr.mandate | Apartenența politică | Perioada |
| 1 | 12 | P.S.D | 2012-2016 |
| 2 | 3 | P.N.L | 2012-2016 |

**Anexa nr. 6 la Statutul COMUNEI TARTASESTI**

**Procedura privind acordarea titlului de cetățean de onoare al Comunei, respectiv a certificatului de fiu/fiică al/a Comunei TARTASESTI**

 **Art. 1**. – Titlul de “Cetățean de onoare al Comunei Tartasesti ”, denumit în continuare Titlu reprezintă cea mai înaltă distincție acordată de către Consiliul Local al Comunei Tartasesti.

 **Art. 2.** – Certificatul de “Fiu/fiică al/a Comunei Tartasesti” denumit în continuare Certificat reprezintă distincția acordată de către Consiliul Local al Comunei Tartasesti persoanelor născute în Comuna Tartasesti, la împlinirea vârstei de 18 ani.

**Art. 3**. – Titlul și Certificatul se pot acorda la inițiativa:

a) Primarului;

b) Consilierilor locali;

c) Unui număr de cel puțin 5% din numărul total al locuitorilor cu drept de vot înscriși în Registrul electoral cu domiciliul sau reședința în unitatea administrativ-teritorială respectivă.

**Art. 4.** – Acordarea Titlului și a Certificatului nu este condiționată de cetățenie, naționalitate, vârstă, domiciliu, sex, religie, apartenență politică.

**Art. 5**. - Titlul și Certificatul au următoarele caracteristici:

a) este personal;

b) este netransmisibil;

c) este un drept al titularului;

 d) are valabilitate nedeterminată.

**Art. 6.** - Sunt îndreptățite să fie propuse pentru acordarea Titlului, categoriile de persoane sau personalități care se găsesc în una din următoarele situații:

 a) personalități cu recunoaștere națională sau universală care și-au pus amprenta asupra dezvoltării Comunei Tartasesti și a imaginii acestuia;

b) personalități care, prin realizările lor deosebite, au făcut cunoscut numele Comunei Tartasesti, în țară și străinătate;

c) persoane care, prin acțiunile lor, au preîntâmpinat producerea de evenimente deosebit de grave, sau prin sacrificiul suprem au salvat viețile concetățenilor lor, în Comuna Tartasesti;

 d) persoane care, prin acțiunile lor dezinteresate (donații, acțiuni umanitare, etc.), au produs o îmbunătățire simțitoare a condițiilor de viață a locuitorilor Comunei Tartasesti;

e) foști deținuți politici sau veterani de război care prin activitatea lor ulterioară au un aport la realizarea unei imagini pozitive a COMUNEI Tartasesti în lume;

f) sportivi din COMUNA Tartasesti care au obținut rezultate deosebite în competiții sportive internaționale;

g) alte situații stabilite prin regulamentul de organizare și funcționare al consiliului județean/local, după caz.

**Art. 7**. - Nu pot deține Titlul, persoanele care se găsesc în una din următoarele situații:

a) condamnate prin hotărâre judecătorească definitivă, pentru infracțiuni contra statului, crime împotriva umanității, fapte penale;

 b) care au dosare pe rol, în cauze care ar leza imaginea Titlului, propunerea se va face după clarificarea situației juridice.

**Art. 8.** – (1) Persoanele prevăzute la art. 3 solicită acordarea Titlului sau a Certificatului prin depunerea unui dosar la unitatea administrativ-teritorială respectivă.

(2) Dosarul prevăzut la alin. (1) cu privire la acordarea Titlului cuprinde cel puțin următoarele înscrisuri:

a) Actul de identitate (copie vizată în conformitate cu originalul);

b) Curriculum vitae (în original);

c) Certificat de cazier judiciar (în original);

d) Actul de deces al celui propus, după caz, (copie vizată în conformitate cu originalul).

(3) Dosarul prevăzut la alin. (1) cu privire la acordarea Certificatului cuprinde cel puțin următoarele înscrisuri:

a) Actul de identitate (copie vizată în conformitate cu originalul);

 b) Curriculum vitae (în original).

(4) Persoanele prevăzute la art. 3, după înregistrarea dosarului depun la secretarul general al unității administrativ-teritoriale proiectul de hotărâre de consiliu însoțit de referatul de aprobare și dosarul prevăzut la alin. (2) sau (3).

 (5) Proiectul de hotărâre prevăzut la alin. (4) este înscris pe ordinea de zi a ședințelor consiliului dacă sunt îndeplinite prevederile art. 136 alin. (8) din Ordonanța de urgență a Guvernului nr. 57/2019 privind Codul administrativ.

(6) Proiectul de hotărâre prevăzut la alin. (4) este dezbătut în ședință ordinară sau extraordinară.

(7) Hotărârea privind acordarea Titlului sau a Certificatului, după caz, se adoptă cu majoritatea absolută a consilierilor consiliului local sau județean, după caz.

 (8) Propunerile respinse nu pot fi reintroduse în dezbatere pe perioada mandatului în curs.

 (9) Decernarea Titlului se face de către Primarul COMUNEI TARTASESTI, în cadrul ședințelor ordinare sau extraordinare ale Consiliului Local AL COMUNEI TARTASESTI

 (10) Acordarea Certificatului se face de către Primarul COMUNEI TARTASESTI, în cadrul unei festivități care se organizează de către Primar.

**Art. 9**. – Înmânarea Titlului se realizează după cum urmează:

a) președintele de ședință anunță festivitatea ce urmează să se desfășoare;

b) primarul COMUNEI TARTASESTI prezintă referatul de aprobare care a stat la baza propunerii de Hotărârii Consiliului Local;

c) primarul COMUNEI TARTASESTI înmânează Diploma de „Cetățean de onoare al COMUNEI TARTASESTI ” persoanei laureate sau persoanei care o reprezintă;

d) ia cuvântul persoana laureată sau reprezentantul acesteia;

e) pot să ia cuvântul și alte persoane prezente care doresc să sublinieze pe scurt meritele laureatului; f) laureatul sau, după caz, persoana care îl reprezintă, este invitat/ă să scrie câteva rânduri în Cartea de onoare a COMUNEI TARTASESTI.

**Art. 10.** – Deținătorii, în viată, ai Titlului dobândesc următoarele drepturi specifice:

a) dreptul de a lua cuvântul în ședințele Consiliului Local al COMUNEI TARTASESTI la dezbaterea materialelor care privesc întreaga comunitate;

b) dreptul de a participa la toate manifestările desfășurate sub patronajul Consiliului Local al COMUNEI TARTASESTI sau în care acesta este co-organizator;

 c) dreptul de a călători gratuit pe toate mijloacele de transport în comun din COMUNA TARTASESTI;

d) dreptul de a participa gratuit la toate manifestările cultural-sportive organizate de instituțiile aflate în subordinea Consiliului Local.

e) alte drepturi stabilite prin regulamentul de organizare și funcționare al Consiliului Local al COMUNEI TARTASESTI.

**Art. 11.** – Drepturile prevăzute la art. 6 încetează în următoarele situații:

a) decesul titularului;

b) retragerea Titlului.

**Art. 12**. – Titlul se retrage în următoarele situați:

a) atunci când ulterior decernării, apar incompatibilitățile prevăzute la art.7 a);

b) atunci când persoana laureată produce prejudicii de imagine sau de altă natură COMUNEI TARTASESTI, locuitorilor săi sau țării.

**Art. 13**. – Retragerea Titlului se face de către Consiliul Local al COMUNEI TARTASESTI, după următoarea metodologie:

 a) este sesizat Consiliul Local al COMUNEI TARTASESTI de către persoanele menționate la art. 3;

 b) dezbaterea cazului se va face în cadrul comisiilor Consiliului local;

c) retragerea Titlului se va face prin Hotărâre a Consiliului Local, adoptată cu majoritate absolută, cu aplicarea prevederilor art. 8 pentru dezbaterea candidaturii;

d) la ședința consiliului va fi invitat deținătorul Titlului, iar dacă va fi prezent i se va acorda cuvântul, la solicitarea sa.

**Art.14**. - Cetățenii de Onoare au datoria de a promova imaginea COMUNEI TARTASESTI.

**Art.15.** - Fiecare Cetățean de Onoare va planta un copac pe care va fi aplicată o plăcuță cu numele acestuia.

**Art. 16**. – Informațiile publice referitoare la „Cetățenii de onoare” vor fi publicate și în format electronic pe pagina de internet a unității administrativ-teritoriale respective.

**Art. 17**. – Legitimarea Cetățenilor de onoare sa va face în baza unui înscris denumit Brevet.

**Anexa nr. 7 la Statutul COMUNEI TARTASESTI**

**Rețeaua rutieră**

**A**. Drumuri de interes national

Nr.total-2

Lungime-DN 7-8333,00 m, DN 71-4960,00 m

B. Drumuri de interes judetean

Nr.total-1

Lungime-1677,00 m

C.Drumuri comunale

Nr.total-101

Lungime- 50 425,00 m

**Anexa nr.8 la Statutul COMUNEI TARTASESTI**

 **La nivelul comunei funcţionează următoarele instituţii educaţionale**:

|  |  |
| --- | --- |
| Unitatea de invatamant cu personalitate juridica/niveluri de inv. scolarizate/Adresa, nr./telefon, e-mail | Structuri arondate(AR)niveluri de inv./localitate |
| LICEUL TEHNOLOGIC « MARIN GRIGORE NASTASE » COMUNA TARTASESTI/LIC/PROF/Str.Independentei, nr.110, tel.0245261014, gruptartasesti2005@yahoo.com |  |
| SCOALA GIMNAZIALA COMUNA TARTASESTI/PRI/GIM/Str.Independentei, nr.395, tel.0245261017,scoala\_generala\_tartasesti@yahoo.com |  |
| SCOALA GIMNAZIALA BALDANA/PRI/GIM/COMUNA TARTASESTI, STR.Nordului, nr.301 |
|  | SCOALA PRIMARA GULIA/PRI/ COMUNA TARTASESTI, STR.Profesor Mirescu ,nr.67 |
|  | GRADINITA CU PROGRAM NORMAL NR.1/PRE/COMUNA TARTASESTI, STR.Independentei, nr.395 |
|  | GRADINITA CU PROGRAM NORMAL NR.2 TEPES VODA BALDANA/PRE/COMUNA TARTASESTI, STR.Nordului, nr.301 |
|  | GRADINITA CU PROGRAM NORMAL GULIA/PRE/COMUNA TARTASESTI,Str.Profesor Mirescu, nr.67 |

**Anexa nr.9 la Statutul COMUNEI TARTASESTI**

**Principalele instituții din domeniul sănătății**

Satul Tartasesti-Dispensarul uman-Cabinet stomatologic, Cabinet medic de familie, Farmacie;

Satul Baldana-Cabinet medic de familie, Farmacie;

Satul Gulia-Cabinet medic de familie, Farmacie;

**Anexa nr.10 la Statutul COMUNEI TARTASESTI**

 **Principalele funcțiuni economice, capacități de producție diversificate din sectorul secundar și terțiar, precum și din agricultură**

 În comuna Tartasesti îşi desfăsoară activitatea 379 de societăţi, asociaţii familiare respectiv înreprinzători particulari cu statut de persoană fizică şi juridică şi 5 unităţi economice în următoarele domenii:

-produse alimentare si nealimentare

-cresterea pasarilor

-produse furajere animale si pasari

Fond funciar-terenuri agricole, suprafete impadurite

 Cea mai însemnată ramură economică a Tartasestiului este agricultura.

 Împărţirea teritoriului de 4988 ha teren agricol se face astfel: 4875,00 ha arabil; 113,00 ha păşuni.

**Anexa nr.11 la Statutul COMUNEI TARTASESTI**

 **Principalele entități privind societatea civilă, care au sediul sau punctul declarat că funcționează la nivelul unității administrativ-teritoriale**

Principalele organizații neguvernamentale –Fundatii:

- Fundatia “Bun si Bine”

-Fundatia “Viată si Lumina”

**Anexa nr.12 la Statutul COMUNEI TARTASESTI**

**Principalele partidele politice, care au sediul sau punctul declarat că funcționează la nivelul unității administrativ-teritoriale**

Principalele partide politice: Partidul Social Democrat, Partidul National Liberal, PRO Romania.

**Anexa nr.13 la Statutul COMUNEI TARTASESTI**

**Principalele culte religioase, care au sediul sau punctul declarat că funcționează la nivelul unității administrativ-teritoriale**

 Cultele religioase

 In comună convieţuiesc mai multe confesiuni religioase, cea mai numeroasă fiind cea ortodoxă,

In localitatea Tartasesti se află mai multe biserici, astfel:

Satul Tartasesti-a)Biserici ortodoxe-Biseria Sf.Andrei; Biserica Călugărul; Biserica Bujoreanca; Biserica Pajera;

 -b)-Biserica Penticostala

Satul Baldana -a) Biserici ortodoxe-Biserica Baldana; Manastirea Maici; Biserica Tepes Voda;

 -b)Biserica Anventista de ziua a saptea

Satul Gulia -a) Biserici ortodoxe-Biserica Sf.Ecaterina;

 -b)Biserica Penticostala

**Anexa nr. 14 la Statutul COMUNEI TARTASESTI**

 Lista cu denumirea asocierilor încheiate de COMUNA TARTASESTI cu Consiliul Judetean Dambovita:

-Reabilitare drumuri comunale;

-Actualizare P.U.G localitate;